CELEX: 62016TN0726
Language: et
Date: 2016-10-13 00:00:00
Title: Kohtuasi T-726/16: 13. oktoobril 2016 esitatud hagi – VFP versus komisjon

12.12.2016   
            
            
               ET
            
            
               Euroopa Liidu Teataja
            
            
               C 462/33
            
         13. oktoobril 2016 esitatud hagi – VFP versus komisjon
   (Kohtuasi T-726/16)
   (2016/C 462/43)
   Kohtumenetluse keel: inglise
   
      Pooled
   
   
      Hageja: Vlaamse Federatie van Persverkopers VZW (VFP) (Antwerpen, Belgia) (esindajad: advokaadid P. de Bandt, J. Dewispelaere ja J. Probst)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tunnistada hagi vastuvõetavaks;
            
         
               —
            
            
               tühistada Euroopa Komisjoni 3. juuni 2016. aasta otsus riigiabi SA.42366 (2016/N) – Belgia – Riigi toetus bpost’ile avaliku teenuse osutamise eest aastatel 2016-2020 (1);
            
         
               —
            
            
               saata kohtuasi täiendavaks uurimiseks ja uue otsuse tegemiseks tagasi komisjonile;
            
         
               —
            
            
               mõista hageja kohtukulud välja komisjonilt; ning
            
         
               —
            
            
               teha õigusemõistmise huvides muid või täiendavaid toiminguid.
            
         
      Väited ja peamised argumendid
   
   Hagi põhjendamiseks esitab hageja üheainsa väite, mille kohaselt Euroopa Komisjon rikkus tema menetluslikke õigusi, kui ta võttis vastu vaidlustatud otsuse, mitte ei algatanud ELTL artikli 108 lõikes 2 ette nähtud ametlikku menetlust.
   Hageja selgitab oma väites, et kuna komisjonil tekkis tõsiseid raskusi, mis puudutab üldist majandushuvi pakkuva ajakirjandusväljaannete kättetoimetamise teenuse eest makstava toetuse võimalikku kokkusobivust siseturuga, siis oli tal õigusnormidest tulenev kohustus võtta vastu otsus ametliku uurimismenetluse algatamiseks. Hageja üks väide on jagatud neljaks alaosaks. Konkreetsemalt on väidetud, et tõsiste raskuste olemasolu nähtub ühtelangevate tõendite kogumist, mis puudutab: (i) esialgse uurimise kestust ja abi andmise erilisi asjaolusid (väite esimene alaosa); (ii) asjaolu, et analüüs, mille komisjon tegi tunnustatud ajalehtede ja ajakirjade kättetoimetamise üldist majandushuvi pakkuvaks teenuseks kvalifitseerimise kohta, oli puudulik (väite teine alaosa); (iii) tõsiasja, et analüüs, mille komisjon tegi üldist majandushuvi pakkuvast ajakirjandusväljaannete kättetoimetamise teenusest kasu saajate kohta, oli puudulik (väite kolmas alaosa); ning (iv) asjaolu, et komisjoni analüüs konkurentsi moonutamise ja kaubanduse arendamise kohta oli puudulik ja ebapiisav (väite neljas alaosa).
   
      (1)  ELT C 341, lk 5.